Nordjyllands Politi anholdt lørdag aften en 19-årig mand fra Nordjylland. Han fremstilles søndag i grundlovsforhør, sigtet for at have voldtaget en 17-årig pige på baneterrænet i Hjørring tidligt lørdag morgen. På vej hjem fra en bytur gik pigen ad Parallelvej, da hun bemærkede en person bag sig. Derefter blev hun grebet og ført ind på terrænet og voldtaget. Hun blev holdt fanget i op mod to timer. Det var efterlysninger i pressen, der førte til anholdelse af manden. - Der var en vågen taxa-chauffør, som hørte efterlysningen. Hun kontaktede os og fortalte, at hun havde samlet en unge mand op på banegården i Hjørring tidlig lørdag morgen. Han passede til beskrivelsen og derefter havde hun kørt ham til en boligkarré i Hirtshals, fortæller vagtchef Henrik Beck fra Nordjyllands Politi. Tippet fra chaufføren førte til, at den 19-årige mand blev anholdt lørdag aften. Han har delvist erkendt, at have begået voldtægten lørdag morgen.

Referat:
19-årig skal søndag i grundlovsforhør, sigtet for at have
voldtaget 17-årig pige i Hjørring. Hun var på vej hjem fra bytur og blev holdt fanget i to timer.